《拟白香山有木诗 其二》
宋代·倪涛

有木盛湖湘，其名赋束楚。同在新蒸中，独以翘楚许。

丛生浸以滋，藩触势莫阻。托质非无用，横生未得所。

偏不侪梓枌，翻忧害禾黍。或慕坚强性，相依近居处。

下趋棘与荆，当路苦徒侣。山樵不可刈，聚类快一炬。

作者简介：（1086—1124）广德军人，字巨济。博学强记。年十五，试太学第一。徽宗大观三年进士。调庐陵尉、信阳军教授。累官左司员外郎。因反对朝议攻辽，触怒王黻，贬监朝城县酒税，再徙荼陵船场。工诗，善画草虫。有《云阳集》、《玉溪集》。